Liefde taan vir ‘Boer soek ŉ vrou’-paartjieIlne Prinsloo en Graham Lombard. (Foto: Facebook) Graham Lombard en Ilne Prinsloo, een van Boer soek ŉ vrou se gunstelingpaartjies, se verhouding het skipbreuk gely. Lombard het Donderdag dié nuus aan Maroela Media bevestig. Die paartjie, wat aan die 12de seisoen van die gewilde kykNET-werklikheidsreeks deelgeneem het, het volgens Lombard gesamentlik die besluit geneem om die verhouding te beëindig. “Dit is glad nie lekker nie, maar ons het saam besluit dit is beter vir ons. Dit het net nie gewerk nie,” het Lombard gesê. “Ons is glad nie kwaad vir mekaar nie en is op ŉ baie goeie voet uiteen. Ek is dankbaar daarvoor dat ons dit op so ŉ volwasse manier kon hanteer.” Lombard, ŉ melk-en-beesboer van Cradock in die Oos-Kaap, sê hy sal enige tyd weer aan Boer soek ŉ vrou deelneem en is nie spyt oor die verloop van gebeure nie. “Dit was ŉ ongelooflike ondervinding en al het dit nou uiteindelik nie ten goede uitgewerk nie, het ek baie oor verhoudings en die lewe geleer.” Hy het bygevoeg dat hy en Prinsloo, ŉ student op Potchefstroom, goeie herinneringe deel. “Ons het die ervaring saam met mekaar baie geniet, maar vir nou is dit beter as ons paaie eerder skei en ek wens haar net die beste toe.”